Francis Formosa ġie lliberat mill-akkużi ta’ pussess ta’ kokaina bil-ħsieb li jitraffikha wara li l-Qorti qalet li ma kienx hemm prova li t-trab abjad li nstab kien kokaina. Il-prosekuzzjoni ma talbitx u qatt ma resqet evidenza biex tipprova li t-trab kien kokaina. Il-Qorti semgħet kif Formosa kien arrestat fi Frar 2007 wara li fil-karozza li kien passiġġier fiha, twaqqfet mill-pulzija f’road block qrib it-Telgħa t’Alla w Ommu. Il-pulizija qalet li meta waqqfu l-karozza, raw pakkett jintrema ‘l barra mill-karozza. Il-pulizija kienet sabet trab abjad f’basket  u arrestat liż-żewġ irġiel. Ix-xufier caħad li qatt ħa droga filwaqt li Formosa caħad li qatt tefa xi ħaġa ‘l barra mill-karozza.